钦定古今图书集成/明伦汇编/官常典/第353卷 > 熊概
## 钦定古今图书集成/明伦汇编/官常典/第353卷 > 熊概

按《明外史》本传：“概字元节，丰城人。幼孤，随母适胡氏，
冒其姓。永乐九年，第进士，授御史。十六年，擢广西按
察使。谿蛮大出掠，布政使议请藩王兵遏之。概不可
曰：‘吾等居方面，寇至无捍御，顾烦王耶？且寇必不至，
戒严而巳’。已而果然。久之，调广东。仁宗即位，召还朝。
初，夏原吉治水江南还，代以左通政赵居任兼督农”
务，不恤民，岁以丰稔闻。成祖亦知其诬罔。既卒，而左
通政岳福继之，庸懦不事事。洪熙初，元命概以原官
与布政使周干、参政叶春同巡视应天、苏、松、常、镇、嘉、
湖、杭八府。宣德初，干还言福不任职，乃召福还，擢概
大理寺卿，与春巡视如故。浙西豪持郡邑短长为不
法。海盐民史庆真以罪戍逃归，易名平康，暴横滋甚。
御史捕之，遁去。会赦还，益聚党八百馀人，概捕诛之。
已，悉捕豪恶数十辈，械至京，论如法。于是奸宄帖息，
闾阎清静。诸卫所粮运不继，军乏食。概以便宜发诸
府赎罪米四万二千馀石赡军，乃闻于朝。帝谕户部
允行之。概用法严，奸民惮之，腾谤书于朝。行在都御
史遂劾概“与春所至”作威福，纵兵扰民。帝弗问，阴使
御史廉之，无所得，由是益任概。赐玺书奖励，概亦自
信，诸当兴革者皆列以闻。时屡遣部官至江南造纸
市铜铁。概言“水涝民饥，乞罢之。”四年还朝，始复姓。亡
何，迁都察院右都御史，治南院事。行在都御史顾佐
疾，驿召概代领其事，兼署刑部。自朝录囚，日晏未暇
食，忽风眩卒。赐祭，给舟归其丧。概性刚决，巡视江南，
威名甚盛。及掌台宪，声称渐损于初。